Student gevonnis vir moord op kamermaatArgieffoto ŉ Student aan die Universiteit van Johannesburg (UJ) is Dinsdag in die hooggeregshof in Johannesburg gevonnis vir die moord op sy kamermaat vroeër vanjaar. Siphamandla Gamede (25) is tot 15 jaar tronkstraf gevonnis op ŉ aanklag van moord asook ŉ verdere twee jaar tronkstraf vir dwarsboming van die gereg ná die grusame moord op sy kamermaat Nkosinathi Ngema in Januarie vanjaar. Volgens Phindi Louw-Mjonondwane, woordvoerder van die Nasionale Vervolgingsgesag (NVG), is Ngema se liggaam by die Cherry Manor-kompleks in Roodepoort aangetref. Gamede is kort ná die moord op 10 Januarie in hegtenis geneem en was sedertdien in aanhouding. Gamede het skuldig gepleit op die aanklagte teen hom. Gamede het ten tyde van die moord saam met die slagoffer en dié se broer in ŉ woonstel in die kompleks gewoon. Die broer het die betrokke dag werk toe gegaan terwyl Gamede en Ngema nog in hul betrokke kamers geslaap het, het Louw-Mjonondwane verduidelik. Gamede het gedurende die dag egter vir Ngema met ŉ hammer bygedam voor hy hom verskeie kere met ŉ mes gesteek het. Ngema het op die toneel aan sy beserings beswyk waarna die broer met sy tuiskoms later die dag op bloed in die woonstel afgekom het. Gamede het egter gejok en gesê dat Ngema deur die loop van die dag in die woonstel beroof is. Volgens Louw-Mjonondwane het die slagoffer se ma en broer ter verswarende omstandighede in die hof getuig. Hulle het aangevoer dat Ngema se dood ŉ negatiewe invloed op beide se lewens het met die broer wat sedertdien sy werk bedank het weens die trauma wat hy moes deurmaak. Regter Mohamed Ismail het gedurende die vonnisoplegging egter opgemerk dat Gamede skuldig gepleit het op die aanklagte teen hom en nie vantevore in enige kriminele aktiwiteite betrokke was nie. “Die moord van onskuldige mense het ongekende vlakke in die land bereik. Die NVG veroordeel sulke onmenslike dade en sal voortgaan om te veg vir die reg op lewe,” het Louw-Mjonondwane gesê.